ธปท.มั่นใจหยวนอ่อนไม่สะเทือนไทยประเมินศก.ปีนี้โตลดลง
ธปท.ประเมินเศรษฐกิจปีนี้เติบโตลดลง แนะถ้าจะกระตุ้นควรจ่ายเงินให้ตรงจุด ย้ำเงินหยวนอ่อนไม่สะเทือนไทย
17 ส.ค. 2558

ธปท.ประเมินเศรษฐกิจปีนี้เติบโตลดลง แนะถ้าจะกระตุ้นควรจ่ายเงินให้ตรงจุด ย้ำเงินหยวนอ่อนไม่สะเทือนไทย
นายประสาร ไตรรัตน์วรกุล ผู้ว่าการ ธนาคารแห่งประเทศไทย (ธปท.) เปิดเผยว่า คาดการณ์การเติบโตทางเศรษฐกิจ(จีดีพี)ปีนี้ทั้งปี ธปท.คงมองใกล้เคียงกับคณะกรรมการพัฒนาการเศรษฐกิจและสังคมแห่งชาติ (สศช.)ที่ได้ปรับคาดการณ์จีดีพีปีนี้ลงเหลือ 2.7-3.2% จากเดิมที่คาดไว้ 3-4%
อย่างไรก็ตาม เวลานี้ตัวเลขการเติบโตต่างๆมันไม่ใช่ประเด็นเพราะเวลานี้ทุกคนก็พูดถึงการเติบโตที่ลดลงโดยเฉพาะเศรษฐกิจในภูมิภาคเอเชีย
ทั้งนี้ ในการปรับประมาณการณ์จีดีพี ธปท.จะมีการแถลงอย่างเป็นทางการอีกครั้งในวันที่ 25 ก.ย.ปีนี้
“ส่วนที่ถามว่าภาวะเศรษฐกิจชะลอลงเช่นนี้ควรมีมาตรการกระตุ้นเศรษฐกิจหรือไม่นั้นมองว่าถ้าใช้เงินทำแล้วช่วยให้เศรษฐกิจเติบโตยั่งยืนไม่หมดไปเฉยๆได้เหลือไว้ใช้ประโยชน์ต่อก็ดี แต่ถ้าจะจะช่วยคนรายเล็กรายย่อย ถ้าจ่ายเงินได้ตรงจุด และมีประสิทธิภาพเพื่อบรรเทาคนที่เดือดร้อนให้เกษตรกรรายเล็กก็ทำได้ ไม่เป็นไร”นายประสารกล่าว
นายประสาร กล่าวว่า ส่วนการอ่อนค่าลงถึง 4%กว่าๆของเงินหยวนจากการปล่อยตามกลไกลตลาดและกำหนดค่าเงินใหม่นั้น ไม่ได้มีผลกระทบที่น่ากังวลต่อประเทศไทย หากดูในมิติค่าเงินแต่เรื่องนี้ก็ยังไว้ใจไม่ได้ต้องติดตามดูต่อไปเพราะเราไม่สามารถอ่านใจจีนไม่ได้ 100% ด้านค่าเงินบาทไทยก็อยู่ในระดับกลางๆของสกุลในภูมิภาคที่ส่วนใหญ่เคลื่อนไหวเกาะกันไป ซึ่งไทยใช้นโยบายอัตราแลกเปลี่ยนแบบยื่นหยุ่นเลยไม่ค่อยเป็นปัญหา
“ในการดูแลค่าเงินบาท ในช่วงนี้ ธปท.ก็คงมีการเข้าไปดูแล(operation)บ้าง เพราะช่วงใดช่วงหนึ่งที่เงินบาทเปลี่ยนแปลงเร็วไปเราก็เข้าดูแลบ้างส่วนนโยบายการเงินที่จะใช้ดูแลเศรษฐกิจอะไรที่เราผ่อนได้ก็ทำอยู่แล้ว”นายประสารกล่าว